Geen einde aan Kaapse brand in sig | Maroela Media
Die brand woed steeds weerskante van die R44 tussen Rooiels en Gordonsbaai. Foto: Facebook
Die pad tussen Gordonsbaai en Rooiels suidwes van die Kaapse Skiereiland is steeds gesluit terwyl die Stad Kaapstad die bergbrand met helikopters probeer beheer.
Die brand het reeds op Nuwejaarsdag aan die Overbergkus begin, vermoedelik toe 'n inwoner 'n fakkel in die gebied afgevuur het.
Clarence-rylaan (R44) is reeds sedert Sondag gesluit ná die brand noordwaarts uit die Overstrand-munisipaliteit se gebied tot in dié van die Stad Kaapstad versprei het, het Theo Layne, woordvoerder van die Kaapse brandweer, Woensdagaand aan Maroela Media gesê. Motoriste word aangeraai om ompaaie te gebruik.
Die brand het intussen na die opvangsgebied van die Steenbrasdam heelwat nader aan Gordonsbaai versprei, sê hy. "Ons fokus die meeste van ons hulpbronne daar met 'n kleiner span wat langs die R44 werk waar die brand van die berg af tot by die strand woed."
Layne sê die Suidwes-Kaap loop elke somer gevaar van verspreide veldbrande. "Enige brand wat teen die berghange voorkom, is moeilik om te bedwing weens die gebrek aan water teen die berg en die ontoeganklikheid van so 'n gebied."
Selfs al kan brandbestryders 'n bergbrand te voet bereik, is dit feitlik onmoontlik om genoeg water met hulle saam te neem om die vlamme te blus, sê hy.
Daarom het die brandweer Dinsdag die bergbrand in 'n ontoeganklike gebied met waterbomme van drie helikopters probeer beheer. Woensdag sal hulle twee helikopters gebruik.
bergbrand gordonsbaai Rooiels Theo Layne
My hart bloei vir die brandskade in die Overberge. Nou wonder ek of die natuurkundiges nog steeds die opinie huldig dat fynbos het brand nodig? As kind en grootmens het ek die berge in die afgelope 70 jaar sien afbrand. Reuse protea bosse is jaar vir jaar tot as verbrand en indringer plante het dan lustig oorgeneem wat dan weer tot groter brande gelei het. Ek hoor niks meer van die natuurkundiges nie of is daar nou ander opinies vir die groot brande? As dit dan nog so is dat fynbos brande nodig het waarom dan die groot moeite en… Lees meer »
BID vir REËN ! 'n Wonderwerk is moontlik Glo en Vertrou NET Help BID asb.
Ek het een middag op RSG gehoir Dave Pepler (met apalogie aan hom)-gesê brand een keer in 11 jaar kan nog aanvaar word maar elke tweede of derde jaar is baie skadelik. Al is die ou wat dit (vermoedelik) begin het in aanhouding kan niks die skade wat hy die natuur berokken het nie herstel word nie. Ek ry elke jaar of twee Clarenceweg as ek in die Kaap kuier en die berge tussen Rooiels en Bettysbaai sal nooit weer volkome herstel want die natuurlike plantegroei is onherstelbaar vernietig weens te veel brande. Ek stem saam met Johanvz hierbo want… Lees meer »
Daar word n video verspry van n man in trane wat se hy sien hoe mense die veld aan die brand steek. Wat is die storie
Die natuur kan in n mate Nog herstel, maar die arme wilde diere, hoe en waarheen. Die bokkies en wilde diere is ook al uitgeroei en dit deur selfsugtige mense wat net hulle eie geluk en plesier soek. Betreur die brande